CUPRINS

1. Introducere 3

2. Venituri alocate FEGA 3

3. Venituri provenite din sumele temporare de restructurare (industria zahărului) 4

4. Observații privind execuția provizorie a bugetului FEGA pentru 2011 4

5. Execuția veniturilor alocate FEGA 9

6. Execuția veniturilor provenite din sumele temporare pentru restructurare (industria zahărului) 9

7. Execuția fondului de restructurare a industriei zahărului 9

8. Concluzii 9

Anexa 1 Consumarea provizorie a creditelor FEGA - situația la 31.7.2011 11

INTRODUCERE

Anexa 1 prezintă, pentru perioada 16 octombrie 2010-31 iulie 2011, nivelul real de execuție a bugetului raportat la profilul cheltuielilor prevăzut de indicator, stabilit pe baza dispozițiilor articolului 20 din Regulamentul (CE) nr. 1290/2005 al Consiliului[1].

VENITURI ALOCATE FEGA

Pe baza normelor prevăzute la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, veniturile provenite din corecții financiare efectuate în temeiul deciziilor de verificare a conformității, din corectarea neregulilor și din taxa pe excedent în sectorul laptelui sunt considerate venituri alocate pentru finanțarea cheltuielilor FEGA. Conform acestor reguli, veniturile alocate pot fi utilizate pentru a acoperi finanțarea cheltuielilor FEGA efectuate de statele membre. În cazul în care o parte din aceste venituri nu se utilizează, atunci aceasta se va reporta automat în exercițiul bugetar următor[2].

Bugetul FEGA pentru 2011 a inclus următoarele două componente: cea mai recentă estimare a Comisiei privind suma creditelor care vor fi necesare pentru finanțarea cheltuielilor preconizate pentru măsurile de piață și pentru ajutoarele directe, precum și estimările privind veniturile alocate prevăzute a fi colectate în cursul exercițiului bugetar în cauză și reportarea soldului veniturilor alocate rămase disponibile din exercițiul bugetar precedent. În propunerea sa privind creditele FEGA pentru bugetul 2011, Comisia a luat în calcul totalitatea veniturilor alocate preconizate și a solicitat pentru 2011 un nivel al creditelor calculat prin scăderea veniturilor alocate estimate din cheltuielile estimate. Autoritatea bugetară a adoptat noul buget al FEGA, ale cărui credite includeau veniturile alocate preconizate.

La momentul întocmirii bugetului pentru 2011, Comisia estima că veniturile alocate disponibile se ridică la 1 247 milioane EUR, astfel:

- veniturile alocate prevăzute a fi generate în cursul exercițiului bugetar 2011 au fost estimate la 707 milioane EUR. S-a preconizat obținerea sumelor de 600 milioane EUR și 88 milioane EUR din corecțiile efectuate în urma verificării conformității și, respectiv, din nereguli. Veniturile provenind din taxa pe excedent în sectorul laptelui au fost estimate la 19 milioane EUR;

- suma veniturilor alocate preconizate a fi reportate din exercițiul bugetar 2010 în 2011 a fost estimată la 540 milioane EUR.

În bugetul pentru 2011, Comisia a alocat aceste venituri de 1 247 milioane EUR către două scheme, astfel:

- s-au alocat 500 milioane EUR pentru fondurile operaționale destinate organizațiilor de producători din sectorul fructelor și legumelor și

- 747 milioane EUR pentru schema de plată unică.

Pentru aceste două scheme, autoritatea bugetară a votat în cele din urmă credite în valoare de 292 milioane EUR și, respectiv, 30 389 milioane EUR, în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a necesarului de credite de 792 milioane EUR pentru fondurile operaționale destinate organizațiilor de producători din sectorul fructelor și legumelor și de 31 136 milioane EUR pentru schema de plată unică.

În anexă, unde se prezintă execuția provizorie a bugetului în 2011 pentru perioada de până la 31 iulie 2011, cifrele creditelor bugetare pentru sectorul fructelor și legumelor și pentru ajutoarele directe decuplate reprezintă creditele votate pentru cele două scheme respective, care se ridică la 491,1 milioane EUR și, respectiv, 36 324 milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2011 este de 991,1 milioane EUR pentru sectorul fructelor și legumelor și de 37 071 milioane EUR pentru ajutoarele directe decuplate.

VENITURI PROVENITE DIN SUMELE TEMPORARE DE RESTRUCTURARE (INDUSTRIA ZAHăRULUI)

Sumele temporare acordate pentru restructurarea industriei zahărului sunt considerate ca fiind venituri alocate, destinate finanțării ajutorului pentru restructurarea acestei industrii și a altor ajutoare prevăzute de Fondul de restructurare a industriei zahărului. Pentru trei ani de comercializare: 2006/2007, 2007/2008 și 2008/2009, fondul a fost aprovizionat cu sumele aferente cotelor cantitative de zahăr, sirop de inulină și izoglucoză deținute de operatorii din fiecare stat membru. La momentul întocmirii bugetului pentru 2011, se preconiza reportarea sumei de 1 015 milioane EUR din exercițiul bugetar 2010 în 2011. Suma finală a veniturilor alocate Fondului de restructurare a industriei zahărului reportate în 2011 a atins valoarea de 1 044,8 milioane EUR.

OBSERVAțII PRIVIND EXECUțIA PROVIZORIE A BUGETULUI FEGA PENTRU 2011

În anexa 1 este prezentat nivelul execuției bugetare provizorii pentru perioada 16 octombrie 2010-31 iulie 2011. Acesta este comparat cu profilul de cheltuieli bazat pe indicator, stabilit în temeiul dispozițiilor articolului 20 din Regulamentul (CE) nr. 1290/2005 al Consiliului. În continuare este prezentat un scurt comentariu privind anumite articole din buget care arată cele mai importante diferențe dintre nivelul real și cel prevăzut al execuției bugetului pentru 2011:

Măsuri de piață

Utilizarea creditelor pentru intervenții pe piețele agricole a fost mai mare cu 81,1 milioane EUR față de nivelul creditelor bugetare votate, stabilite în funcție de nivelul indicatorului la 31 iulie 2011. Această diferență se datorește, în principal, sectorului fructelor și legumelor, precum și sectorului cărnii de vită și celui al cărnii de porc. În același timp, alte sectoare au înregistrat în total o execuție sub nivelul preconizat.

Cereale (- 144,9 milioane EUR)

Execuția sub nivelul preconizat a acestui articol bugetar în 2011 se datorește vânzărilor semnificative de cereale din stocurile de intervenție în perioada decembrie 2010-mai 2011. Comisia a vândut în cadrul licitațiilor deschise 2 551 000 de tone de orz și 88 000 de tone de grâu la prețuri în mod semnificativ mai ridicate decât cele prevăzute în bugetul pentru 2011. Aceste prețuri au dus la câștiguri considerabile pentru bugetul 2011 și sunt indicate în execuția bugetară ca sume negative la același articol bugetar. În acest stadiu, Comisia consideră că aceste câștiguri vor conduce, până la sfârșitul exercițiului bugetar 2011, la o execuție globală sub nivelul preconizat a acestui articol bugetar.

Restituiri pentru produsele neincluse în anexa 1 (-16,2 milioane EUR)

Execuția sub nivelul preconizat a acestui articol bugetar, față de nivelul indicatorului, se datorește plăților mai reduse pentru certificatele de export pentru produsele pe bază de zahăr și de lapte în comparație cu cele preconizate inițial de buget.

Programe alimentare (+26,1 milioane EUR)

Utilizarea mai rapidă a creditelor se datorește, în principal, faptului că sumele plătite în 2011 erau mai ridicate decât în mod obișnuit pentru planurile anului precedent, precum și modificărilor aduse normelor aplicabile pentru organizarea distribuirii ajutorului în 2011, comparativ cu anul precedent. Aceste modificări nu sunt reflectate de indicator. Într-adevăr, în 2011, a fost devansat din iunie în mai termenul limită pentru retragerea a 70% din stocurile alocate pentru fiecare stat membru. În plus, se pare că, având în vedere sumele mai scăzute preconizate pentru planul pe 2012, statele membre intenționează să pună în aplicare pe deplin planul pentru 2011. Cu toate acestea, în acest stadiu, Comisia consideră că utilizarea mai rapidă a planului pentru 2011 nu va duce, eventual, la o depășire foarte mare a creditelor prevăzute de buget.

Plante textile (+ 5,9 milioane EUR)

Utilizarea mai rapidă a creditelor disponibile pentru acest articol bugetar se datorește măsurilor de restructurare din sectorul bumbacului, care au fost puse în aplicare pentru prima dată în 2010, toate plățile fiind efectuate în octombrie. Indicatorul pentru 2011 se bazează pe execuția din 2010. Cu toate acestea, în 2011, cheltuielile de la acest articol au crescut în mod egal în fiecare lună (cu o execuție de 63% la sfârșitul lunii iulie). Acest tipar de execuție nu implică niciun risc de depășire a creditelor bugetare, întrucât acestea se bazează pe plafoanele cantitative și financiare stabilite în legislație pentru măsurile respective.

Fructe și legume (+ 229,8 milioane EUR față de creditele votate)

Nivelul de execuție se poate atribui plăților efectuate de statele membre pentru fondurile operaționale destinate organizațiilor de producători, care sunt finanțate atât din creditele bugetare votate, cât și din veniturile alocate acestei scheme în bugetul pentru 2011 (NB: pentru detalii, a se vedea punctul 2). Acest nivel de execuție rezultă din aplicarea indicatorului pentru perioada de până la 31 iulie 2011 creditelor bugetare votate, care nu includ veniturile alocate acestui sector.

În acest stadiu, Comisia consideră că totalul creditelor disponibile pentru acest sector va fi suficient pentru acoperirea cheltuielilor preconizate a fi suportate de statele membre în 2011.

Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 31 iulie 2011 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 491,1 milioane EUR, și din veniturile alocate sectorului, estimate la 500 milioane EUR. Prin urmare, dacă indicatorul s-ar fi aplicat la finanțarea totală de 991,1 milioane EUR preconizată a fi disponibilă, ar fi apărut o execuție sub nivelul preconizat de – 121,6 milioane EUR.

Această execuție sub nivelul preconizat este legată de fondurile operaționale destinate organizațiilor de producători care au un ritm de plată puțin mai lent decât în anii precedenți și de Programul de încurajare a consumului de fructe în școli care, din cauza caracterului relativ recent și inedit al măsurii, nu respectă încă un tipar de execuție bine definit. Cu toate acestea, ar trebui remarcat faptul că o parte din măsurile excepționale de sprijin pentru sectorul fructelor și legumelor adoptate de Comisie în urma crizei E.coli vor fi finanțate prin fondurile operaționale destinate organizațiilor de producători, soldul acestui ajutor fiind finanțat prin intermediul unui alt post bugetar de la același articol. Pentru perioada la care se referă prezentul raport, statele membre nu au declarat până în prezent cheltuielile ocazionate de această criză.

Mai mult, plata ajutoarelor pentru recunoașterea preliminară a grupurilor de producători este din ce în ce mai ridicată comparativ cu ultimii trei ani. O depășire semnificativă a creditelor acestei linii bugetare este prevăzută la sfârșitul exercițiului bugetar 2011. Se preconizează finanțarea din credite, inclusiv din veniturile alocate disponibile pentru acest sector în 2011, a cheltuielilor finale care urmează a fi declarate pentru această măsură.

Promovare (-8,9 milioane EUR)

Se observă o execuție sub nivelul preconizat comparativ cu nivelul creditelor bugetare și cu profilul teoretic de execuție evidențiat de indicatorul de la 31 iulie 2011. În temeiul comunicărilor din partea statelor membre, Comisia consideră că se va menține acest ritm de plăți, ajungându-se la sfârșitul exercițiului bugetar la o execuție sub nivelul preconizat în cazul prezentului articol.

Lapte și produse lactate (- 63,1 milioane EUR)

Se observă o execuție sub nivelul preconizat comparativ cu nivelul creditelor bugetare și cu profilul teoretic de execuție evidențiat de indicatorul de la 31 iulie 2011. Aceasta este în principal legată de Programul de distribuire a laptelui în școli, pentru care s-au majorat creditele bugetare cu 10 milioane EUR pe parcursul negocierilor pentru bugetul 2011, față de necesitățile semnalate inițial de Comisie. Această majorare a bugetului nu s-a reflectat în execuția bugetară a statelor membre.

În plus, în perioada decembrie 2010-martie 2011 s-au efectuat vânzări de lapte praf degresat din stocurile de intervenție la prețuri care depășesc nivelul preconizat inițial în bugetul pentru 2011, ducând astfel la câștiguri pentru bugetul pe 2011. În acest stadiu, Comisia consideră că aceste câștiguri vor conduce, până la sfârșitul exercițiului bugetar 2011, la o execuție globală sub nivelul preconizat a creditelor de la prezentul articol bugetar.

Carne de vită și mânzat (+ 18,4 milioane EUR)

Utilizarea mai rapidă a creditelor în cadrul acestui articol bugetar comparativ cu nivelul indicatorului este rezultatul exportării cu restituiri a unor cantități mai mari decât cele prevăzute, în perioada începând la 16 octombrie 2010. Datorită deschiderii pieței turce la produsele din carne ale UE, activitatea de export de pe această piață a înregistrat o creștere considerabilă în anul OMC 2010/2011. Comisia a emis în acest an certificate de export pentru o cantitate mai mare decât cea prevăzută în bugetul pe 2011. Comisia consideră că acest articol bugetar va indica o depășire globală a creditelor până la sfârșitul exercițiului bugetar 2011, care va trebui să fie acoperită prin transferuri de credite de la alte linii bugetare.

Carne de porc, ouă și carne de pasăre (+ 42,2 milioane EUR)

Utilizarea mai rapidă a creditelor disponibile în cadrul acestui articol bugetar comparativ cu nivelul indicatorului se datorește exportării cu restituiri a unor cantități de carne de pasăre mai mari decât cele prevăzute. În acest stadiu, Comisia prevede că se va ajunge astfel la o depășire a creditelor acestei linii bugetare, care va trebui să fie acoperită prin transferarea de credite de la alte linii bugetare.

Mai mult, în acest stadiu, Comisia se așteaptă să plătească în 2011 aproximativ 50 milioane EUR pentru măsura de depozitare privată a cărnii de porc (introdusă în ianuarie 2011). Creditele bugetare pentru această măsură nu sunt prevăzute în bugetul pentru 2011 și va trebui să fie acoperite prin transferarea de credite de la alte posturi bugetare.

Ajutoare directe

Utilizarea creditelor pentru ajutoarele directe a fost mai mare cu 354 milioane EUR față de nivelul evidențiat de indicator la 31 iulie 2011.

Ajutoare directe decuplate (+ 467,1 milioane EUR în comparație cu creditele votate)

Totalul creditelor disponibile pentru necesitățile din acest sector se ridică la 37 071 milioane EUR, incluzând veniturile preconizate de 747 milioane EUR alocate schemei de plată unică. (NB: pentru detalii, a se vedea punctul 2).

Schema de plată unică (SPU) înregistrează o depășire a creditelor comparativ cu nivelul indicatorului, ca urmare a efectului tehnic al aplicării acestuia la nivelul creditelor votate care nu includ veniturile alocate. Începând cu 2010, pentru facilitarea lecturii, Comisia a introdus o notă de subsol * la tabelul privind execuția provizorie care figurează în anexă. Nota respectivă arată care ar fi situația dacă indicatorul de la 31 iulie 2011 s-ar fi aplicat creditelor totale preconizate a fi disponibile pentru finanțarea acestui sector. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 36 324 milioane EUR, și din veniturile alocate sectorului, care se estimează la 747 milioane EUR. Prin urmare, dacă indicatorul s-ar fi aplicat la finanțarea totală de 37 071 milioane EUR, preconizată a fi disponibilă pentru acest sector, ar fi apărut o execuție sub nivelul preconizat, de - 278,3 milioane EUR (sau 0,8%).

În acest stadiu, Comisia se așteaptă ca bugetul pentru ajutoarele directe decuplate să prezinte o execuție sub nivelul preconizat la sfârșitul exercițiului bugetar, deoarece cheltuielile declarate de statele membre pentru măsurile de ajutor specific decuplat în temeiul articolului 68 sunt mai mici decât cele prevăzute inițial în bugetul pe 2011.

Alte ajutoare directe (- 113,5 milioane EUR)

Acest sector prezintă la 31 iulie 2011 o execuție sub nivelul preconizat, față de nivelul corespunzător al indicatorului. În acest stadiu, Comisia se așteaptă ca bugetul pentru acest sector să prezinte o execuție sub nivelul preconizat la sfârșitul exercițiului bugetar, deoarece cheltuielile declarate de statele membre pentru măsurile de ajutor specific decuplat în temeiul articolului 68 sunt mai mici decât cele prevăzute inițial în bugetul pe 2011.

Alte cheltuieli

Închiderea conturilor exercițiilor financiare precedente (+ 301,1 milioane EUR)

Nivelul de execuție actual rezultă din compararea corecțiilor deja efectuate la închiderea conturilor cu nivelul indicatorului corespunzător la 31 iulie 2011.

Trebuie subliniat că, în scrisoarea rectificativă pentru 2011, Comisia propusese corecții în valoare de – 72 milioane EUR. Suma finală pentru închiderea conturilor, decisă pe parcursul negocierilor pentru bugetul 2011, este de – 272 milioane EUR.

În acest stadiu, corecțiile preconizate provenind din deciziile Comisiei de închidere a conturilor, care au fost deja adoptate în întregime, și din nerespectarea termenelor de plată a ajutoarelor de către statele membre nu vor fi suficiente, în opinia Comisiei, pentru a acoperi cheltuielile negative de – 272 milioane EUR, rezultate din negocierile privind bugetul. De fapt, ca urmare a acestor decizii, Comisia va trebui să ramburseze, prin corecții pozitive în favoarea statelor membre, o sumă netă de aproximativ 64 milioane EUR. De asemenea, în cadrul deciziilor de verificare a conformității adoptate de Comisie în 2011, trebuie să se opereze corecții pozitive în favoarea statelor membre, în valoare de aproximativ 4 milioane EUR.

Prin urmare, pentru a închide acest post bugetar în 2011, Comisia va trebui să găsească credite bugetare pozitive, care nu sunt necesare pentru alte posturi bugetare ale FEGA, în valoare de aproximativ 335 milioane EUR.

EXECUțIA VENITURILOR ALOCATE FEGA

Tabelul din anexă arată că, la 31 iulie 2011, erau disponibile venituri alocate însumând 1 595,7 milioane EUR, astfel:

- veniturile rezultate din corecții bazate pe deciziile de verificare a conformității s-au ridicat la 513,4 milioane EUR. Cu toate acestea, ca urmare a deciziei Comisiei privind corectarea unei decizii de verificare a conformității din 2010, aceste venituri vor fi, în cele din urmă, reduse cu aproximativ 46,1 milioane EUR;

- veniturile rezultate în urma neregulilor s-au ridicat la aproximativ 155,9 milioane EUR, depășind considerabil estimările inițiale de 88 milioane EUR;

- deocamdată, majoritatea veniturilor provenite din taxa pe excedent în sectorul laptelui au fost colectate și se ridică la aproximativ 21,3 milioane EUR, depășind cu puțin estimarea inițială de 19 milioane EUR;

- în sfârșit, deși suma estimată inițial era de 540 milioane EUR, suma veniturilor alocate reportate din 2010 în 2011 s-a ridicat în final la 905,1 milioane EUR.

În acest stadiu, Comisia estimează că în privința veniturilor alocate încă mai trebuie colectate din nereguli sume suplimentare, acestea fiind însă nesemnificative.

EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (INDUSTRIA ZAHăRULUI)

În conformitate cu prevederile legislative, din luna noiembrie 2009 nu s-au colectat de la statele membre noi sume temporare pentru restructurare. Astfel, totalul veniturilor alocate disponibile pentru Fondul european de restructurare a industriei zahărului este egal cu suma reportată din bugetul pentru 2010, care se ridică la 1 044,8 milioane EUR (sumă superioară celei de 1 015 milioane EUR din bugetul pentru 2011, ca urmare a faptului că plățile efectuate la sfârșitul lui 2010 au fost mai mici decât cele preconizate).

EXECUțIA FONDULUI DE RESTRUCTURARE A INDUSTRIEI ZAHăRULUI

Până la sfârșitul lunii iulie 2011, statele membre au efectuat plăți de 109,1 milioane EUR pentru ajutoare destinate unor măsuri de restructurare, pentru ajutoare de diversificare sau ajutoare destinate rafinării zahărului.

CONCLUZII

Execuția provizorie a creditelor bugetare ale FEGA pentru 2011, pentru perioada de până la 31 iulie 2011, arată că rambursările lunare către statele membre au depășit profilul de execuție bugetară bazat pe indicator cu 703,4 milioane EUR. Sunt disponibile venituri alocate în valoare de 1 595,7 milioane EUR, care includ veniturile alocate reportate din exercițiul anterior. Cu toate acestea, veniturile alocate colectate în 2011 pentru FEGA vor fi reduse în funcție de corecția menționată la punctul 5. În stadiul actual, veniturile alocate care vor fi puse la dispoziție în final vor fi utilizate în scopul finanțării fondurilor operaționale destinate organizațiilor de producători și schemei de plată unică, în conformitate cu ceea s-a preconizat inițial la întocmirea bugetului pe 2011.

La momentul redactării prezentului raport, Comisia urmărește îndeaproape evoluția execuției bugetului pe 2011 și estimează că subutilizarea preconizată a anumitor părți din buget va permite finanțarea atât a corecțiilor efectuate în urma închiderii conturilor și a verificării conformității (a se vedea punctul 4.3.1), cât și a măsurilor excepționale de sprijin pentru sectorul fructelor și legumelor, adoptate de Comisie în urma crizei E.coli (a se vedea punctul 4.1.5). Se preconizează că aceste măsuri vor costa aproximativ 227 milioane EUR, în prezent estimându-se că statele membre vor declara cheltuieli în valoare de 215 milioane EUR până la sfârșitul exercițiului bugetar 2011.

ANEXA 1 CONSUMAREA PROVIZORIE A CREDITELOR FEGA SITUAțIA LA 31.7.2011

[pic]

[1] JO L 209, 11.8.2005, p. 1.

[2] Veniturile alocate reportate trebuie să fie primele utilizate, înaintea creditelor votate de autoritatea bugetară sau a veniturilor alocate generate în cursul anului (articolul 10 din Regulamentul financiar).